
Közel egy újabb mérföldkő
Budapest, 2026. július 15.
Júniusban 1,4%-kal növekedett a befektetési alapokban kezelt vagyon. Ami a tőzsdéket illeti, a fejlett piacokon enyhe negatív a hangulat, amit a fejlődő tőzsdék meg tudtak duplázni, amennyiben a százalékos csökkenést vesszük alapul. A hazai börze egyértelműen felülteljesítő volt a közel 4%-os teljesítményével. A devizapiacon a forint a dollárhoz képest gyengült, az euróval szemben érdemi elmozdulás nem történt.
A befektetési alapok esetében az elmúlt hónapban a tőkeáramlások eredője plusz 166 milliárd forintot mutat. A pénzpiaci, az árupiaci és ingatlanalapokat leszámítva mindenhol tőkebeáramlást láthatunk. A befektetők kedvencei ezúttal is az abszolút hozamú alapok voltak. Úgy tűnik, a befektetők a magasabb hozammal kecsegtető alapok felé irányítják megtakarításaikat. A tőkevonzás, a hozamok és az árfolyammozgások eredőjeként a BAMOSZ tagok által kezelt befektetési alapok összvagyona 293 milliárd forinttal növekedett az év hatodik hónapjában. A hónap végén a BAMOSZ tagok mindösszesen 21.721 milliárd forintot kezeltek befektetési alapokban.

Néhány fontosabb tőkepiaci

index teljesítménye:

	RMAX
	0,53%

	MAX
	1,80%

	BUX
	3,92%

	MSCI DM (USD)
	-0,80%

	MSCI EM (USD)
	-1,67%


Az euró/forint, illetve a 

dollár/forint árfolyam változása:
	EUR/HUF
	0,15%

	USD/HUF
	2,21%

A pénzpiaci alapoktól 30,6 milliárd forintnyi tőke távozott a hónapban, amin a hozamok sem tudtak érdemben javítani, így a vagyon 6,1%-kal csökkent.
A kötvényalapoknál fél év után újra tőkebeáramlást láthatunk, igaz ennek nagysága csupán 7,3 milliárd. A rövid futamidejű kötvények esetében még kiáramlást tapasztalunk. Ennek nagysága 2,4 milliárd forint; a hosszú futamidejű kötvényalapok esetében már átbillent a mérleg 0,2 milliárdnyi tőke érkezésével; a szabad futamidejű kötvények esetében pedig 9,5 milliárd forint érkezett. A hozamok valamelyest javítani is tudtak az összképen. Mindennek hatására a nettó eszközérték 0,9 %-kal növekedett a hónap folyamán.
A vegyes alapokhoz 48,3 milliárdnyi tőke érkezett a hónapban. Ha az alkategóriákra ránézünk, akkor jól láthatjuk, hogy az óvatos alapok esetében 3,6 milliárdnyi a tőkebeáramlás; míg a kiegyensúlyozott alapokhoz 34,5 milliárdnyi tőke érkezett. A dinamikus alapok 10,2 milliárd pluszt hoztak össze. A kategória vagyonát növelték a hozamok is, az eredő 2,2%-os vagyonnövekedés a hónapban.
A részvényalapokhoz 22,4 milliárdnyi tőke érkezett. Bár a tőzsdéken nem volt felhőtlen a hangulat, a hozamok is hozzátettek a vagyongyarapodáshoz. Mindezek hatására a kategória vagyona az elmúlt hónapban 2,7%-kal növekedett.
A tőkevédett alapokhoz 13,3 milliárdnyi tőke érkezett a hónap során. A hozamok alig-alig járultak hozzá a növekedéshez, ennek megfelelően a kategória vagyona 1,9 %-kal lett több a hónap folyamán.
Az abszolút hozamú alapok továbbra is a befektetők érdeklődésének középpontjában állnak. 90,7 milliárdos értékesítés szerepel a kimutatásokban, ami a legmagasabb érték a kategóriák között. A hozamok is hozzá tudtak járulni a gyarapodáshoz, így a mutató 2,8%-os növekedést jelez a kategória vagyonában a hónap során. Karnyújtásnyira a 4 ezer milliárdos határ.
A származtatott alapokhoz 0,3 milliárdnyi tőke érkezett a hónapban. A hozamok pontosan ugyanilyen mértékben járultak hozzá a növekedéshez, így 2,5%-os növekedést láthatunk a kategóriánál.
Az ingatlanalapok esetében 17,3 milliárdnyi tőkekiáramlást láthattunk a hónap során. A megszokott hozamok ennek nagyobbik részét sikeresen ledolgozták, ám a nettó eszközérték így is 0,3%-kal csökkent a hónap folyamán.
Az árupiaci alapok esetében 0,9 milliárdnyi tőke távozását láthatjuk, amivel másféléves trend törik meg. Ráadásul a hozamok ezúttal alaposan a negatív tartományba rántották a kategória nettó eszközértékét. Mindennek eredőjeként a vagyonváltozás mínusz 10,3% lett a hónapban.
Az elsősorban intézményi befektetők vagyonát kezelő zártkörű alapok esetében az elmúlt hónapban 32,7 milliárdnyi tőke érkezett. A hozamok csak szerény mértékben segítették a növekedést, így 1,9 %-os növekedést könyvelhettek el az ebbe a körbe tartozó alapok.
A szerkesztők figyelmébe:

BAMOSZ

A Befektetési Alapkezelők és Vagyonkezelők Magyarországi Szövetsége (BAMOSZ) a hazai alap- és vagyonkezelő szakmát képviselő szövetség. A BAMOSZ 25 tagja összesen 28.000 milliárd forint vagyont kezel, ezen belül mintegy 21.700 milliárd forintot befektetési alapokban. A BAMOSZ honlapja a www.bamosz.hu oldalon található.

A tájékoztatóban szereplő adatok – egyéb megjelölés hiányában – a Befektetési Alapkezelők és Vagyonkezelők Magyarországi Szövetségének tagjai által szolgáltatott számokon alapulnak, és kizárólag a BAMOSZ tagjaira vonatkoznak. Az adatok tájékoztató jellegűek, azok helyességét a BAMOSZ-nak nem áll módjában ellenőrizni, ezért azokért felelősséget nem vállal.

Részletes háttértáblák a BAMOSZ honlapon találhatók:

Legfrissebb havi adatok
További információ:

Szendi Sándor
info@bamosz.hu
